A TANÁCS 1454/2005/EK RENDELETE
(2005. szeptember 2.)
a Japánból származó televíziós kamerarendszerek behozatalára vonatkozó végleges dömpingellenes vám kivetéséről szóló 2042/2000/EK rendelet mellékletének módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó Szerződésre,
tekintettel az Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 1995. december 22-i 384/96/EK tanácsi rendeletre (1) (a továbbiakban: az alaprendelet),
tekintettel a Bizottságnak a tanácsadó bizottsággal folytatott konzultációt követően benyújtott javaslatára,
mivel::
A. KORÁBBI ELJÁRÁSOK
(1)
A Tanács az 1015/94/EK rendelettel (2) végleges dömpingellenes vámot vetett ki a Japánból származó televíziós kamerarendszerek (a továbbiakban: TKR) behozatalára.
(2)
A Tanács az 1015/94/EK rendelet 1. cikke (3) bekezdésének e) pontjában a dömpingellenes vám hatálya alól kifejezetten kivette a rendelet mellékletében („a melléklet”) felsorolt, felső kategóriába tartozó professzionális kamerarendszereket, amelyek műszakilag a 1015/94/EK rendelet 1. cikke (2) bekezdésének termékmeghatározásába tartoznak, de nem tekinthetők televíziós kamerarendszereknek.
(3)
1995 októberében a Tanács a 2474/95/EK rendelettel (3) módosította az 1015/94/EK tanácsi rendeletet, különösen a hasonló termékek meghatározása és egyes professzionális kamerarendszer-típusok vonatkozásában, amelyeket kifejezetten mentesített a végleges dömpingellenes vám hatálya alól.
(4)
1997 októberében a Tanács az 1952/97/EK rendelettel (4) két érintett vállalat, nevezetesen a Sony Corporation és az Ikegami Tsushinki Co. Ltd. vonatkozásában az alaprendelet 12. cikke alapján módosította a végleges dömpingellenes vámtételeket. Továbbá, a Tanács egyes új professzionális kamerarendszer-típusokat a mellékletbe történő felvétellel kifejezetten kivett a dömpingellenes vám hatálya alól.
(5)
1999 januárjában és 2000 januárjában a Tanács a 193/1999/EK rendelettel (5) és a 176/2000/EK rendelettel (6) az egyes professzionális kamerarendszereket felváltó típusok mellékletbe való felvételével, és ezáltal azok végleges dömpingellenes vám alkalmazása alól való kivételével módosította az 1015/94/EK rendeletet.
(6)
2000 szeptemberében a Tanács az alaprendelet 11. cikke (2) bekezdése alapján a 2042/2000/EK rendelettel (7) megerősítette az 1015/94/EK rendelet által kivetett végleges dömpingellenes vámokat.
(7)
2001 januárjában és 2001 májusában a Tanács a 198/2001/EK rendelettel (8) és a 951/2001/EK rendelettel (9) egyes professzionális kamerarendszereket felváltó típusok 2042/2000/EK rendelet mellékletébe való felvételével, és ezáltal azok végleges dömpingellenes vám alkalmazása alól való kivételével módosította a 2042/2000/EK rendeletet.
(8)
2001 szeptemberében az alaprendelet 11. cikke (3) bekezdése alapján való időközi felülvizsgálat után a Tanács az 1900/2001/EK rendelettel (10) megerősítette a 2042/2000/EK tanácsi rendelettel a Hitachi Denshi Ltd. exportőr gyártótól behozott TKR-re kivetett végleges dömpingellenes vám szintjét.
(9)
2002 szeptemberében és 2004 áprilisában a Tanács az 1696/2002/EK rendelettel (11) és a 825/2004/EK rendelettel (12) az egyes professzionális kamerarendszereket felváltó típusoknak a 2042/2000/EK rendelet mellékletébe való felvételével, és ezáltal azok végleges dömpingellenes vám alkalmazása alól való kivételével módosította a 2042/2000/EK rendeletet.
(10)
2005 januárjában a Tanács a 84/2005/EK rendelettel egyes professzionális kamerarendszereket felváltó típusok 2042/2000/EK rendelet mellékletébe való felvételével, és ezáltal azok végleges dömpingellenes vám alkalmazása alól való kivételével módosította a 2042/2000/EK rendeletet.
B. ÚJ PROFESSZIONÁLIS KAMERARENDSZER-TÍPUSOKAT ÉRINTŐ VIZSGÁLAT
1. Eljárás
(11)
Három japán exportőr gyártó, nevezetesen az Ikegami Tsushinki Co., Ltd (a továbbiakban: Ikegami), a Hitachi Denshi (Europa) GmbH (a továbbiakban: Hitachi) és a Matsushita arról tájékoztatta a Bizottságot, hogy a közösségi piacra új professzionális kamerarendszer-típusokat szándékozik bevezetni, és azt kérte, hogy ezeket az új típusokat tartozékaikkal együtt a Bizottság a 2042/2000/EK rendelet mellékletébe vegye fel, és ezáltal mentesítse őket a dömpingellenes vámok hatálya alól.
(12)
A Bizottság ennek megfelelően tájékoztatta a közösségi iparágat, és vizsgálatot kezdeményezett kizárólag annak megállapítására, hogy vajon a kérdéses termékek a dömpingellenes vámok hatálya alá tartoznak-e, és ennek megfelelően a 2042/2000/EK rendelet rendelkező részét kell-e módosítani.
2. Vizsgált típusok
(13)
Mentesség iránti kérelem a következő kamerarendszer-típusokra érkezett a vonatkozó műszaki információkkal ellátva:
i.
Ikegami:
-
HC-500 és HC-500W típusú kamerafejek;
ii.
Hitachi:
-
V-35 típusú kamerafej,
-
RU-Z35 kamera vezérlőegység,
-
CA-Z35 típusú kamera adapter,
-
EA-Z35 típusú kamera adapter;
iii.
Matsushita:
-
AW-E860L típusú kamerafej.
Minden típust a hatályos dömpingellenes intézkedésekből már kizárt típusokat felváltó típusokként mutattak be.
3. Megállapítások
i. HC-500 és HC-500W típusú kamerafejek
(14)
Megállapítást nyert, hogy a HC-500 és HC-500W típusú kamerafejek a 2042/2000/EK tanácsi rendelet 1. cikk (2) bekezdés a) pontjának termékmeghatározása alá tartoznak. Ezeket a típusokat azonban főleg professzionális alkalmazásokban használják. A közösségi iparág képviselői azt állították, hogy a fenti kamerafejek műsorközvetítési célokra is használhatók a hozzájuk tartozó triax rendszerrel és/vagy triax adapterrel összekapcsolva. Mindazonáltal a rendelkezésre álló információk alapján és az őket megelőző típusokat illetően megállapítást nyert, hogy a HC-500 és HC-500W típusú kamerafejeket a közösségi piacon a megfelelő triax rendszer vagy adapter nélkül forgalmazzák. Következésképpen, ezeket a típusokat a közösségi piacon nem a 2042/2000/EK rendelet értelmében vett műsorközvetítésre alkalmas kameraként használták. Ezért, a közösségi intézmény előzetes gyakorlatának megfelelően arra a következtetésre jutottunk, hogy ezeket a kamerákat a 2042/2000/EK rendelet 1. cikke (3) bekezdésének e) pontjában szereplő meghatározásba tartozó professzionális kamerarendszereknek kell tekinteni. Következésképpen ezeket a típusokat a jelenlegi dömpingellenes intézkedések hatálya alól ki kell venni és a 2042/2000/EK rendelet mellékletébe fel kell venni.
(15)
A közösségi intézmények bevett gyakorlatának megfelelően ezeket a típusokat mentesíteni kell a dömpingellenes vámtétel alól attól a naptól, amikor a Bizottság szolgálatai a vonatkozó mentesség iránti kérelmet kézhez kapták. Ezért a 2004. október 28-án vagy azután behozott minden alábbi kamerát ettől a naptól a dömpingellenes vámtétel alól mentesíteni kell:
Ikegami - HC-500 és HC-500W típusú kamerafejek.
ii. V-35 típusú kamerafej, RU-Z35 kamera-vezérlőegység és CA-Z35 és EA-Z35 típusú kameraadapterek
(16)
Megállapítást nyert, hogy a V-35 típusú kamerafej, az RU-Z35 típusú bázisállomás és a CA-Z35 illetve EA-Z35 típusú adapterek a 2042/2000/EK tanácsi rendelet 1. cikke (2) bekezdése a) pontjának termékmeghatározása alá tartoznak. Főleg azonban professzionális alkalmazásokban használják őket és a hozzájuk tartozó triax rendszer vagy adapter nélkül forgalmazzák a közösségi piacon. Arra a következtetésre jutottunk ezért, hogy a 2042/2000/EK tanácsi rendelet 1. cikke (3) bekezdésének e) pontjában szereplő meghatározásba tartozó professzionális kamerarendszereknek kell őket tekinteni. Következésképpen ezt a rendszert (fej, bázisállomás és adapterek) a jelenlegi dömpingellenes intézkedések hatálya alól ki kell venni és a 2042/2000/EK rendelet mellékletébe fel kell venni.
(17)
A közösségi intézmények bevett gyakorlatának megfelelően ezt a televíziós kamerarendszert mentesíteni kell a dömpingellenes vámtétel alól attól a naptól, amikor a Bizottság szolgálatai a vonatkozó mentesség iránti kérelmet kézhez kapták. Ezért a 2005. január 27-én vagy azután behozott minden alábbi kamerát és annak tartozékait ettől a naptól a dömpingellenes vámtétel alól mentesíteni kell:
Hitachi - V-35 típusú színes kamerafej,
RU-Z35 kamera vezérlőegység,
CA-Z35 és EA-Z35 típusú kamera adapterek.
iii. AW-E860L típusú kamerafej
(18)
Megállapítást nyert, hogy az AW-E860L típusú kamerafej majdnem azonos a 2042/2000/EK rendelet mellékletében már felsorolt megelőző típusokkal. Az új típus pusztán műszaki frissítés a Közösség új környezetvédelmi követelményei vonatkozásában. Arra a következtetésre jutottunk ezért, hogy ezt a típust ki kell venni a jelenlegi dömpingellenes intézkedések hatálya alól.
(19)
A közösségi intézmények bevett gyakorlatának megfelelően ezt a televíziós kamerarendszert mentesíteni kell dömpingellenes vámtétel alól attól a naptól, amikor a Bizottság szolgálatai a vonatkozó mentesség iránti kérelmet kézhez kapták. Ezért a 2005. május 10-én vagy azután behozott minden alábbi kamerát ettől a naptól a dömpingellenes vámtétel alól mentesíteni kell:
Matsushita - AW-E860L típusú kamerafej.
4. Az érintett felek tájékoztatása és következtetések
(20)
A Bizottság a közösségi iparágat és a TKR exportőröket tájékoztatta megállapításairól, és biztosította számukra a véleménykifejtés lehetőségét. A Bizottság megállapításaival szemben egyik fél sem emelt kifogást.
(21)
A fentiek alapján a 2042/2000/EK rendeletet ennek megfelelően módosítani kell,
ELFOGADTA EZT A RENDELETET:
1. cikk
A 2042/2000/EK rendelet mellékletének helyébe a csatolt melléklet szövege lép.
2. cikk
(1) Ez a rendelet az Európai Unió Hivatalos Lapjában való kihirdetését követő napon lép hatályba.
(2) Ezt a rendeletet az alábbi exportőr gyártók által gyártott és a Közösségbe exportált típusok behozatalára kell alkalmazni:
a)
Ikegami Tsushinki Co., Ltd 2004. október 28-tól:
-
HC-500 típusú kamerafej,
-
HC-500W típusú kamerafej.
b)
Hitachi Denshi (Europa) GmbH 2005. január 27-től:
-
V-35 típusú kamerafej,
-
RU-Z35 kamera vezérlőegység,
-
CA-Z35 típusú kamera adapter,
-
EA-Z35 típusú kamera adapter.
c)
Matsushita 2005. május 10-től
-
AW-E860L típusú kamerafej.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. szeptember 2-án.